IZVEDBENA UREDBA KOMISIJE (EU) 2021/724

z dne 3. marca 2021

o pravilih za uporabo Uredbe (EU) 2019/787 Evropskega parlamenta in Sveta glede sporočil držav članic Komisiji o organih, imenovanih za nadzor nad postopki staranja žganih pijač, in pristojnih organih, odgovornih za zagotavljanje skladnosti z navedeno uredbo

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2019/787 Evropskega parlamenta in Sveta z dne 17. aprila 2019 o opredelitvi, opisu, predstavitvi in označevanju žganih pijač, uporabi imen žganih pijač pri predstavitvi in označevanju drugih živil, zaščiti geografskih označb žganih pijač, uporabi etanola in destilatov kmetijskega porekla v alkoholnih pijačah ter o razveljavitvi Uredbe (ES) št. 110/2008 (1) ter zlasti točke (a) prvega odstavka člena 20 in člena 44(2) Uredbe,

ob upoštevanju naslednjega:

(1) Člen 13(6) Uredbe (EU) 2019/787 določa, da so dejavnosti staranja žgane pijače pod uradnim nadzorom države članice ali nadzorom, ki daje enakovredna jamstva.

(2) V ta namen morajo države članice imenovati organe, odgovorne za nadzor nad takimi postopki staranja, in o tem obvestiti Komisijo, da lahko Komisija vzpostavi javni register s seznamom teh imenovanih organov.

(3) Člen 43(1) Uredbe (EU) 2019/787 določa, da so države članice odgovorne za preglede žganih pijač. Sprejeti morajo potrebne ukrepe za zagotovitev skladnosti z navedeno uredbo ter imenovati pristojne organe, odgovorne za zagotavljanje skladnosti z navedeno uredbo.

(4) Za zagotovitev učinkovitega sporočanja med Komisijo in organi, odgovornimi za nadzor nad postopki staranja, ter pristojnimi organi, odgovornimi za zagotavljanje skladnosti z Uredbo (EU) 2019/787, je primerno zahtevati, da države članice Komisiji priglasijo kontaktne podatke svojih organov, odgovornih za nadzor nad postopki staranja, in pristojnih organov, odgovornih za zagotavljanje skladnosti z navedeno uredbo.

(5) Za zagotovitev enostavnega in učinkovitega sporočanja med državami članicami in Komisijo je primerno zahtevati, da država članica, ki imenuje več kot en organ, odgovoren za nadzor nad postopki staranja žganih pijač, ali več kot en pristojni organ, odgovoren za zagotavljanje skladnosti z Uredbo (EU) 2019/787, imenuje organ za zvezo kot enotno kontaktno točko za Komisijo. Države članice bi zato morale Komisiji priglasiti tudi kontaktne podatke svojih organov za zvezo.

(6) Za zagotovitev učinkovitega sporočanja informacij med državami članicami in Komisijo bi bilo treba določiti tudi pravila o obliki in rokih za taka sporočila.

(7) Ta uredba bi se v skladu s členom 51(3) Uredbe (EU) 2019/787 morala uporabljati od 25. maja 2021.

(8) Ukrepi iz te uredbe so v skladu z mnenjem Odbora za žgane pijače –

SPREJELA NASLEDNJO UREDBO:

Člen 1 Informacije, ki se priglasijo Komisiji 1. Države članice Komisiji priglasijo naslednje informacije o organih, ki so v skladu s členom 13(6) Uredbe (EU) 2019/787 imenovani za nadzor nad postopki staranja žganih pijač: (a) ime, naslov, telefonsko številko, elektronski naslov organa, imenovanega za nadzor nad postopki staranja žganih pijač; (b) kadar je za nadzor nad postopki staranja žganih pijač imenovanih več organov, specifično pristojnost vsakega od njih; (c) ime, naslov, telefonsko številko, elektronski naslov organa za zvezo, imenovanega v skladu s prvim odstavkom člena 2. 2. Države članice Komisiji priglasijo naslednje informacije o pristojnih organih, ki so v skladu s členom 43(1) Uredbe (EU) 2019/787 odgovorni za zagotavljanje skladnosti z navedeno uredbo: (a) ime, naslov, telefonsko številko, elektronski naslov pristojnega organa; (b) kadar je imenovanih več pristojnih organov, specifično pristojnost vsakega od njih; (c) ime, naslov, telefonsko številko, elektronski naslov organa za zvezo, imenovanega v skladu z drugim odstavkom člena 2.

Člen 2 Imenovanje organov za zvezo Kadar država članica imenuje več kot en organ za nadzor nad postopki staranja žganih pijač, imenuje organ za zvezo za take organe, odgovorne za nadzor nad postopki staranja. Kadar država članica imenuje več kot en pristojni organ, odgovoren za zagotavljanje skladnosti z Uredbo (EU) 2019/787, imenuje organ za zvezo za take pristojne organe. Oba organa za zvezo sta odgovorna za sporočanje informacij Komisiji.

Člen 3 Rok in načini priglašanja organov, imenovanih za nadzor nad postopki staranja žganih pijač, in pristojnih organov, odgovornih za zagotavljanje skladnosti z Uredbo (EU) 2019/787 1. Države članice Komisiji informacije iz člena 1 priglasijo do 25. avgusta 2021. 2. Države članice Komisiji kakršne koli spremembe priglašenih informacij iz odstavka 1 priglasijo v treh mesecih od datuma spremembe. 3. Informacije o organih, imenovanih za nadzor nad postopki staranja žganih pijač, se priglašajo z obrazcem iz Priloge I, informacije o pristojnih organih, odgovornih za zagotavljanje skladnosti z Uredbo (EU) 2019/787, pa z obrazcem iz Priloge II.

Člen 4 Začetek veljavnosti in uporaba Ta uredba začne veljati dvajseti dan po objavi v Uradnem listu Evropske unije. Uporablja se od 25. maja 2021.

Ta uredba je v celoti zavezujoča in se neposredno uporablja v vseh državah članicah. V Bruslju, 3. marca 2021 Za Komisijo predsednica Ursula VON DER LEYEN

(1) UL L 130, 17.5.2019, str. 1.